Gedagte vir die dag: 'n Saak van blydskap | Maroela Media
Lees Johannes 15 :9-1 7
Liefde het klaarblyklik vele gesigte. Dit leer die Bybel én die lewe ons. Ja, die Woord het ons al geleer dat ons kan liefhê omdat God ons eerste liefgehad het. Dat ware liefde nie in ons idee daarvan te vinde is nie, maar in die manier waarop God ons liefhet. In die Evangeliehoofstuk voeg Jesus boonop by: "Niemand het groter liefde as dit nie: dat hy sy lewe vir sy vriende aflê. Julle is my vriende … " (v. 13-14).
Dit kan wel as 'n verrassing vir baie kom wanneer Hy sy motief vir hierdie opdrag verklap. Blydskap, sê Hy, niks minder nie as volkome blydskap. Dit is hoekom Ek soveel klem daarop lê, sê Hy. Dit is waarom Ek die liefdesopdrag aan julle gee, hoekom Ek júlle reguit so beveel. Sodat julle kan bly wees.
Liefde – ware liefde, die liefde wat God het, die liefde waaraan daar geen einde is nie en waarvan daar geen groter voorbeeld as Jesus se kruisdood is nie – is dus 'n saak van blydskap. Ja, ja,
liefde is opwinding, soms. Dit is trane, dikwels. Dit is verydeling, ongelukkig ook. Maar veral, verál, is liefde iets wat jou bly maak. Volledig, voluit bly.
Liefde is God se glimlag vir sy wêreld en sy kinders. Dit laat die kinders se trane opdroog, maak hul hart sag en gee aan hul getuienis werklike waarde.